**AGINDUA, OSASUNEKO SAILBURUARENA, AURRETIAZKO KONTSULTA PUBLIKOA EGITEA XEDATZEN DUENA, ADIKZIOEN ARLOKO JARDUNBIDE EGOKIAREN ETA IBILBIDE PROFESIONALAREN AINTZATESPENAK SORTZEKO ETA ZEHAZTEKO DEKRETU-PROIEKTUAREN INGURUAN.**

Osasun Sailak izaera orokorreko xedapen bat egingo du sariak eta ohorezko aipamenak sortzeko, helburu izanik publikoki aintzatestea adikzioen esparruan prebentzio-, asistentzia-, gizarteratze-, prestakuntza- edo ikerketa-arloetan nabarmendu diren pertsona fisiko zein juridikoen, entitate publiko zein pribatuen eta euskal administrazio eta erakunde publikoen lana, Adikzioen eta Droga Mendekotasunen gaineko Arreta Integralari buruzko apirilaren 7ko 1/2016 Legearen 64. artikuluan ezarritakoaren garapen gisa. Ildo horretatik, artikulu horren 2. zenbakian ezarritakoaren arabera, sari horien edukia eta ezaugarriak erregelamendu bidez zehaztuko dira.

Xedapen arau-emaile orokorrak izapidetzeko jarraibideak onartzen dituen Gobernu Kontseiluaren 2017ko abenduaren 12ko Erabakiaren bidez, aurretiazko kontsultaren izapidea erabaki zen Administrazio Publikoen Administrazio Prozedura Erkidearen Legearen 133. artikuluan ezarritakoa betetzeko, helburu izanik herritarrekiko interakzioaren izapideari bide ematea, zeina testu juridiko arau-emaile bat onartu aurretik egin beharko baita.

Kontsulta alderdi hauei buruzkoa izan behar da:

* Ekimenaren bitartez konpondu nahi diren arazoak.
* Arau hori onartzea beharrezkoa eta egokia den.
* Arauaren helburuak.
* Izan litezkeen bestelako aukera erregulatzaile eta ez-erregulatzaileak

Horregatik guztiagatik, hogei egun balioduneko epea ezartzen da eraginpeko herritarrek eta entitateek komenigarritzat jotzen dituzten iradokizun eta oharrak aurkez ditzaten. Kontsulta araua egin aurretik eta Xedapen Orokorrak Egiteko Prozeduraren abenduaren 22ko 8/2003 Legearen 4. eta 5. artikuluek arautzen duten hasteko fasearen barruan egingo da.

Osasun Sailaren egitura organikoa eta funtzionala ezartzen dituen apirilaren 11ko 80/2017 Dekretuak esleitutako eskumenak baliatuz, hau

**EBAZTEN DUT:**

**Lehena**.- Adikzioen arloko jardunbide egokiaren eta ibilbide profesionalaren aintzatespenak sortzeko eta zehazteko xedapen orokor baten proiektuari buruzko kontsulta publikoa egitea, xedapena landu aurretik.

**Bigarrena**.- Arauaren eraginpean dauden herritarrek nahiz erakundeek hogei egun balioduneko epea izango dute Agindu honen eranskinean adierazitakoen gainean daukaten iritzia azaltzeko, Agindua Euskal Autonomia Erkidegoko administrazio orokorreko web-atarian argitaratu eta hurrengo egunetik hasita.

Sin.: MIREN NEKANE MURGA EIZAGAECHEVARRIA

OSASUNEKO SAILBURUA

**ERANSKINA**

**1.- Ekimenarekin konpondu nahi diren arazoak:**

Dekretu-proiektuarekin, sariak sortu nahi dira adikzioen esparruan pertsona eta entitateek egindako jardun gailena publikoki aintzatesteko, eta baita ere, balioa emateko horiek guztiek adikzioaren esparruan erakutsi duten jardunbide egokiei, prebentzio-, asistentzia-, gizarteratze-, prestakuntza- edo ikerketa-arloetan.

Ekimenaren bidez, sarien edukia, ezaugarriak, eta, hala badagokio, kategoriak ezarri nahi dira.

**2.- Arau hori onartzea beharrezkoa eta egokia den**

Adikzioen eta Droga Mendekotasunen gaineko Arreta Integralari buruzko apirilaren7ko 1/2016 Legearen 64. artikuluak ezarritakoari jarraikiz, euskal administrazio publikoek sariak eta ohorezko aipamenak sortu ahal izango dituzte, helburu izanik publikoki aintzatestea adikzioen esparruan prebentzio-, asistentzia-, gizarteratze-, prestakuntza- edo ikerketa-arloetan nabarmendu diren pertsona fisiko edo juridikoen (publiko zein pribatuen) lana. Orobat ezartzen du sari horien edukia eta ezaugarriak, hala badagokio, erregelamendu bidez zehaztuko direla.

**3.- Egin nahi den arau-proiektuaren helburuak**

* Adikzioen esparruan diharduten pertsona eta entitateen lana eta ibilbide profesionala aintzatestea.
* Adikzioen esparruan jardunbide egokitzat jo daitezkeen jarduketa, esperientzia eta ekimen berritzaileak ikusaraztea, eta antzeko esparruetan jardunbide egoki horiek erabiltzea erraztea.

**4.- Izan litezkeen bestelako aukera erregulatzaile eta ez-erregulatzaileak**

Aurreko ataletan adierazitakoak kontuan hartuta, dekretu-proiektu hau egitea derrigorrezkoa da, eta ez dago beste aukerarik.